**Tăcerea care doare**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am rătăcit cândva prin al tău suflet,

Te-ai strecurat, tiptil, în al meu gând.

Ne-am întâlnit, sătui de nori și umblet,

Am devenit cascadă spumegând.

Dar zbuciumați în apriga vâltoare,

N-am calculat tăcerile în doi,

Prelinse-ncet în stropii de-ntristare,

Ce ne-au udat, frenetic, pe-amândoi.

Dezmoșteniți de falnice speranțe,

Ne-am închistat într-un cavou de spini.

Preambalând iubirea cu restanțe,

Am încercat s-o vindem la străini.

Nici tu, nici eu nu am găsit clientul

Dispus s-achite pentru un rebut,

Și-am înțeles că a venit momentul

Să-l alungăm din noi pe Belzebut.

Am învățat că lacrima-i doar rouă,

Iar vântul toamnei poate mângâia.

Iubirea noastră, chiar de nu e nouă,

C-un pic de zel, se poate remaia.

Azi împletim furtuna în cuvinte.

Chiar dacă dor, mă vindeci c-un sărut.

Tăcerea crudă, stinsă-n jurăminte,

Nu ne mai strânge-n clești, a dispărut...